驾幸天安宫赋
吕令问 (Tang)
卓哉有唐之开元也。拉五帝而轶三王。洒云雨之霶泽。炯日月之重光。惠及豚鱼。则鸟兽咸若。化被草木。则行苇不伤。尔其尚节俭。反贞淳。照之如日。育之如春。犹以为震出而亨。则随方而东狩。豫顺以动。则因时而西巡。非以肆志放欲。盖乃观风劳人。于是乎天子乃命偫僚。考吉日。升玉辇。驰清跸。霍濩沸涌。铿訇洋溢。龙舆驰地。杳空山而自鸣。红旗照天。转洛桥而半出。若乃宸襟远览。睿赏遐宣。则野泛佳气。树生彩烟。过渑池而怀古。入傅岩而想贤。览唐墟之遗迹。嘉舜风之慨然。白云初飞。澡秋思于汾水。黄河一变。濯圣虑于秦川。是以问年德。恤茕独。望秩山浸。肆觐偫牧。属车所止。罔不清肃。乃有邑老田父。进而歌曰。岁既稔而时清。我后来兮应天行。东都士庶扶轮送。西土诸侯扫地迎。君之德兮德无有。路旁劳赉皆牛酒。乘舆一至长安城。千秋万岁南山寿。